CELEX: 22013D0803
Language: el
Date: 2013-10-08 00:00:00
Title: 2013/803/ΕΕ: Απόφαση αριθ. 2/2013 του Συμβουλίου Συνεργασίας ΕΕ-Ιρακ, της 8ης Οκτωβρίου 2013 , σχετικά με τη δημιουργία τριών ειδικών υποεπιτροπών και τη θέσπιση των όρων εντολής τους

24.12.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 352/74
            
         ΑΠΌΦΑΣΗ αριθ. 2/2013 ΤΟΥ ΣΥΜΒΟΥΛΊΟΥ ΣΥΝΕΡΓΑΣΊΑΣ ΕΕ-ΙΡΑΚ
   της 8ης Οκτωβρίου 2013
   σχετικά με τη δημιουργία τριών ειδικών υποεπιτροπών και τη θέσπιση των όρων εντολής τους
   (2013/803/ΕΕ)
   ΤΟ ΣΥΜΒΟΥΛΙΟ ΣΥΝΕΡΓΑΣΙΑΣ ΕΕ-ΙΡΑΚ,
   Έχοντας υπόψη τη συμφωνία εταιρικής σχέσης και συνεργασίας μεταξύ της Ευρωπαϊκής Ένωσης και των κρατών μελών της, αφενός, και της Δημοκρατίας του Ιράκ, αφετέρου (1) (εφεξής «η συμφωνία»), και ιδίως το άρθρο 112,
   Εκτιμώντας τα ακόλουθα:
   
               (1)
            
            
               Δυνάμει του άρθρου 117, ορισμένα μέρη της συμφωνίας εφαρμόζονται προσωρινά από την 1η Αυγούστου 2012.
            
         
               (2)
            
            
               Για την αποτελεσματική εφαρμογή της συμφωνίας, θα πρέπει να δημιουργηθεί, το συντομότερο δυνατό, το θεσμικό πλαίσιό της.
            
         
               (3)
            
            
               Δυνάμει του άρθρου 112 της συμφωνίας, το Συμβούλιο Συνεργασίας επικουρείται κατά την εκτέλεση των καθηκόντων του από την Επιτροπή Συνεργασίας και μπορεί να αποφασίσει τη σύσταση κάθε άλλης ειδικής υποεπιτροπής ή οργάνου που μπορούν να το επικουρούν κατά την εκτέλεση των καθηκόντων του και προσδιορίζει τη σύνθεση και τα καθήκοντα αυτών των επιτροπών ή οργάνων, καθώς και τον τρόπο λειτουργίας τους.
            
         
               (4)
            
            
               Για να παρασχεθεί δυνατότητα συζητήσεων σε επίπεδο εμπειρογνωμόνων σχετικά με τους βασικούς τομείς που αφορά η προσωρινή εφαρμογή της συμφωνίας, θα πρέπει να δημιουργηθούν τρεις υποεπιτροπές. Τόσο ο κατάλογος των υποεπιτροπών όσο και το πεδίο αρμοδιοτήτων των επιμέρους υποεπιτροπών μπορούν εν συνεχεία να τροποποιηθούν κατόπιν συμφωνίας μεταξύ των μερών.
            
         
               (5)
            
            
               Δυνάμει του άρθρου 10 του εσωτερικού κανονισμού του, το Συμβούλιο Συνεργασίας μπορεί να λάβει αποφάσεις με γραπτή διαδικασία.
            
         
               (6)
            
            
               Για να αρχίσουν να λειτουργούν το συντομότερο δυνατό οι υποεπιτροπές, είναι απαραίτητο να εγκριθεί η παρούσα απόφαση με γραπτή διαδικασία,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο μόνο
   Με την παρούσα απόφαση συγκροτούνται οι υποεπιτροπές που περιλαμβάνονται στον κατάλογο του παραρτήματος I
   και εγκρίνονται οι όροι εντολής των υποεπιτροπών που καθορίζονται στο παράρτημα II.
   
      Βρυξέλλες, 8 Οκτωβρίου 2013.
      
         
            Για το Συμβούλιο Συνεργασίας ΕΕ-Ιράκ
         
         
            Η Πρόεδρος
         
         C. ASHTON
      
   
   
      (1)  ΕΕ L 204 της 31.7.2012, σ. 20.
   
      ΠΑΡΑΡΤΗΜΑ I
      
         ΣΥΜΒΟΥΛΙΟ ΣΥΝΕΡΓΑΣΙΑΣ ΕΕ-ΙΡΑΚ
      
      
         Υποεπιτροπές που συγκροτούνται
      
      
                  1.
               
               
                  Υποεπιτροπή ανθρωπίνων δικαιωμάτων και δημοκρατίας
               
            
                  2.
               
               
                  Υποεπιτροπή εμπορίου και συναφών ζητημάτων
               
            
                  3.
               
               
                  Υποεπιτροπή ενέργειας και συναφών θεμάτων
               
            
   
      ΠΑΡΑΡΤΗΜΑ II
      
         Όροι εντολής των υποεπιτροπών που συγκροτούνται στο παράρτημα I, βάσει της συμφωνίας εταιρικής σχέσης και συνεργασίας μεταξύ της Ευρωπαϊκής Ένωσης και των κρατών μελών της, αφενός, και της Δημοκρατίας του Ιράκ, αφετέρου
      
      Άρθρο 1
      Κατά τις συνεδριάσεις της, κάθε υποεπιτροπή δύναται να εξετάζει την εφαρμογή της συμφωνίας εταιρικής σχέσης και συνεργασίας, σε οποιονδήποτε ή σε όλους τους τομείς που καλύπτει.
      Οι υποεπιτροπές δύνανται επίσης να εξετάζουν θέματα ή συγκεκριμένα σχέδια που αφορούν τον σχετικό τομέα της διμερούς συνεργασίας.
      Είναι επίσης δυνατόν να εξετάζονται μεμονωμένες περιπτώσεις, εφόσον το ζητήσει ένα από τα δύο μέρη.
      Άρθρο 2
      Οι υποεπιτροπές εργάζονται υπό την εποπτεία της Επιτροπής Συνεργασίας, στην οποία υποβάλλουν έκθεση και διαβιβάζουν τα πορίσματά τους μετά από κάθε συνεδρίαση.
      Άρθρο 3
      Οι υποεπιτροπές αποτελούνται από αντιπροσώπους των μερών.
      Κατόπιν συμφωνίας αμφοτέρων των μερών, οι υποεπιτροπές μπορούν να καλέσουν εμπειρογνώμονες στις συνεδριάσεις τους και να ζητήσουν τη γνώμη τους για συγκεκριμένα σημεία της ημερήσιας διάταξης των συνεδριάσεων της υποεπιτροπής, κατά περίπτωση.
      Άρθρο 4
      Η προεδρία των υποεπιτροπών ασκείται εναλλάξ από τα μέρη, σύμφωνα με τους κανόνες της εναλλασσόμενης προεδρίας της Επιτροπής Συνεργασίας, από αντιπρόσωπο της Ευρωπαϊκής Ένωσης, αφενός, και από αντιπρόσωπο της κυβέρνησης του Ιράκ, αφετέρου.
      Άρθρο 5
      Ένας αντιπρόσωπος της Ευρωπαϊκής Υπηρεσίας Εξωτερικής Δράσης και ένας αντιπρόσωπος της κυβέρνησης της Δημοκρατίας του Ιράκ ασκούν από κοινού τα καθήκοντα του μόνιμου γραμματέως των υποεπιτροπών. Όλες οι ανακοινώσεις που αφορούν τη συγκεκριμένη υποεπιτροπή αποστέλλονται στους δύο μόνιμους γραμματείς.
      Άρθρο 6
      Οι υποεπιτροπές συνεδριάζουν κάθε φορά που το απαιτούν οι περιστάσεις κατόπιν συμφωνίας των μερών, με βάση γραπτή αίτηση ενός από τα δύο μέρη, και τουλάχιστον μία φορά ετησίως. Κάθε συνεδρίαση διεξάγεται σε χρόνο και σε τόπο που συμφωνούν τα δύο μέρη.
      Μόλις λάβει αίτηση ενός από τα μέρη για συνεδρίαση μιας υποεπιτροπής, ο μόνιμος γραμματέας του άλλου μέρους απαντά εντός 15 εργάσιμων ημερών.
      Σε ιδιαίτερα επείγουσες περιπτώσεις, οι συνεδριάσεις της υποεπιτροπής μπορούν να συγκληθούν εντός βραχύτερης προθεσμίας, κατόπιν συμφωνίας των δύο μερών.
      Πριν από κάθε συνεδρίαση, ο πρόεδρος ενημερώνεται για την προβλεπόμενη σύνθεση της αντιπροσωπείας αμφοτέρων των μερών.
      Οι συνεδριάσεις της υποεπιτροπής συγκαλούνται από κοινού από τους δύο μόνιμους γραμματείς, με τη σύμφωνη γνώμη των γραμματέων της Επιτροπής Συνεργασίας.
      Άρθρο 7
      Τα θέματα προς εγγραφή στην ημερήσια διάταξη υποβάλλονται στους μόνιμους γραμματείς τουλάχιστον 15 εργάσιμες ημέρες πριν από τη συνεδρίαση της ενδιαφερόμενης υποεπιτροπής. Τα τυχόν έγγραφα αναφοράς διαβιβάζονται στους μόνιμους γραμματείς τουλάχιστον 10 εργάσιμες ημέρες πριν από τη συνεδρίαση.
      Με βάση τα εν λόγω θέματα, καταρτίζεται προσωρινή ημερήσια διάταξη η οποία αποστέλλεται, μαζί με τα διαθέσιμα έγγραφα αναφοράς, στους γραμματείς της Επιτροπής Συνεργασίας, καθώς και στις μόνιμες αντιπροσωπείες των κρατών μελών, το αργότερο πέντε εργάσιμες ημέρες πριν από τη συνεδρίαση της υποεπιτροπής. Σε εξαιρετικές περιπτώσεις και με γραπτή συμφωνία των δύο μόνιμων γραμματέων, είναι δυνατόν να προστεθούν θέματα στην ημερήσια διάταξη μέσα σε συντομότερη προθεσμία.
      Άρθρο 8
      Πλην αντιθέτου αποφάσεως, οι συνεδριάσεις της επιτροπής δεν διεξάγονται δημοσίως.
      Άρθρο 9
      Για κάθε συνεδρίαση τηρούνται πρακτικά. Αντίγραφο των πρακτικών και των συμπερασμάτων κάθε συνεδρίασης της υποεπιτροπής διαβιβάζεται στους γραμματείς της Επιτροπής Συνεργασίας. Αντίγραφα αποστέλλονται επίσης στις μόνιμες αντιπροσωπείες των κρατών μελών.